Шарл Бодлер
Съсредоточеност

Превод от френски: Гео Милев, 1914

chitanka.info

Млъкни, о, моя Скръб, смири се най-подир.

Ти чакаш вечерта — и ето нейний хлад;

вечерен тъмен здрач обвива шумний град

и носи едному тъги, на други — мир.

Дордето глупа сган от смъртници безспир

под бича на сластта — тоз яростен джелат —

за угризения зли стреми се с алчен глад —

дай, моя Скръб, ръка: от скверний им кумир

далеч да бъдем. Виж изгиналите дни

навеждат се от вис балканите небесни:

избликва тиха жал из влажни дълбини.

Заспива слънцето умиращо без мощ;

и чер повлякла плащ на изток с тихи песни

чуй, мила, как върви, чуй сладостната нощ.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.